ปังปอนด์

**ปังปอนด์** เป็นชื่อชุดการ์ตูนไทยซึ่งเป็นผลงานของ ภักดี แสนทวีสุข (ต่าย ขายหัวเราะ) เดิมใช้ชื่อการ์ตูนชุดนี้ว่า **ไอ้ตัวเล็ก** เริ่มตีพิมพ์ครั้งแรกในนิตยสารมหาสนุกในเครือสำนักพิมพ์บรรลือสาส์น ตั้งแต่ปลายปี พ.ศ. 2532 ต่อมาจึงได้พิมพ์รวมเล่มในชื่อ "ไอ้ตัวเล็ก" โดยทยอยออกเป็นรายเดือน เริ่มตั้งแต่เดือนมกราคม พ.ศ. 2536 เป็นต้นมา ภายหลังได้มีการเปลี่ยนชื่อหัวหนังสือใหม่เป็น "ปังปอนด์" และมีคำว่า "ไอ้ตัวเล็ก" อยู่ข้างบน ตามชื่อตัวละครเอกของการ์ตูนชุดนี้ ต่อมา การ์ตูนเรื่องปังปอนด์ได้รับการดัดแปลงไปเป็นการ์ตูนแอนิเมชั่น 2 มิติ และ 3 มิติ
ในปี พ.ศ. 2565 เพราะปัญหาเศรษฐกิจทางบรรลือสาสน์ได้ยกเลิกการวางจำหน่ายนิตยสารรายประจำในเครือทั้งหมดไปอย่างเงียบ ๆ รวมถึงนิตยสาร ปังปอนด์ ด้วย โดยฉบับสุดท้ายที่วางจำหน่ายคือ ฉบับที่ 317 มีนาคม 2564

## ปังปอนด์ ดิ แอนิเมชั่น
การ์ตูนชุดปังปอนด์ได้มีการนำไปสร้างเป็นภาพยนตร์แอนิเมชันครั้งแรกในปี พ.ศ. 2545 โดยบริษัท วิธิตา แอนิเมชัน จำกัด ซึ่งเป็นบริษัทในเครือบันลือกรุ๊ป (เครือเดียวกับสำนักพิมพ์บรรลือสาส์น) ในชื่อ "ปังปอนด์ ดิ แอนิเมชัน ตอน ตะลุยโลกอนาคต" ออกฉายครั้งแรกเป็นตอน ๆ ทางสถานีโทรทัศน์ไทยทีวีสีช่อง 3 เมื่อเดือนเมษายน พ.ศ. 2545 ได้รับการตอบรับจากผู้ชมอย่างสูง จากสื่อมวลชนทั้งในและต่างประเทศ จนได้รับการกล่าวขานว่าเป็นหนึ่งในดาราการ์ตูนชั้นนำของไทย และได้มีการตัดต่อใหม่สำหรับฉายในโรงภาพยนตร์ในเดือนตุลาคม ปีเดียวกัน เพื่อฉลองครบรอบ 10 ปี การ์ตูนชุดปังปอนด์  ภาพยนตร์แอนิเมชันเรื่องนี้นับได้ว่าเป็นภาพยนตร์ไทยเรื่องแรกที่สร้างด้วยภาพคอมพิวเตอร์กราฟิก 3 มิติตลอดทั้งเรื่อง เนื่องจากที่ผ่านมาภาพยนตร์แอนิเมชันในประเทศไทยล้วนแต่เป็นภาพแบบ 2 มิติทั้งสิ้น และยังเป็นหนึ่งในปรากฏการณ์ภาพยนตร์แอนิเมชั่นไทยเรื่องแรก ที่เข้าฉายในโรงภาพยนตร์ไอแมกซ์ หลังจากนั้นบริษัท วิธิตายังได้สร้างการ์ตูนแอนิเมชันชุด ปังปอนด์ ต่อเนื่องออกมาหลายชุดจนถึงปัจจุบัน โดยการ์ตูนแอนิเมชันชุดล่าสุดคือ "ปังปอนด์ ตัวจิ๋ว หัวใจฮีโร่"

ในเดือนสิงหาคม 2546 การ์ตูนปังปอนด์ เดอะซีรีส์ ในรูปแบบ 2 มิติ ออกมาสร้างเสียงหัวเราะให้กับผู้ชมอีกเช่นเคย พร้อมกับการเปิดตัวเพลงที่มีเนื้อหาสรรสร้างสังคม

ปังปอนด์ได้สร้างความสนุกสนานในรูปแบบกิจกรรมปรากฏอยู่ในสถานที่ต่าง ๆ เพื่อร่วมสร้างสีสัน และความสนุกสนานให้กับผู้ชม รวมถึงกิจกรรมเพื่ออนุรักษ์ค่านิยมของสังคมไทย เช่น การเข้าร่วมสืบทอดประเพณี ร่วมรดน้ำดำหัวศิลปินอาวุโส เนื่องในวันปีใหม่ไทย
	
และในเดือนมีนาคม 2551 ดาราการ์ตูนปังปอนด์ ได้รับการแต่งตั้งจาก กระทรวงทรัพยากรธรรมชาติและสิ่งแวดล้อม ให้ดำรงตำแหน่ง “ยุวทูตลดโลกร้อน” ในการช่วยรณรงค์การแก้ไขปัญหาภาวะโลกร้อนไปสู่เด็กและเยาวชน

ด้วยความสำเร็จดังกล่าว วันนี้กองทัพสินค้าปังปอนด์จึงยังคงได้รับความนิยมจากเยาวชน จากกระแสการตอบรับการ์ตูนไทยของผู้ชมในเมืองไทย

ในเดือน กันยายน 2551 บริษัท เน็ท ลีดเดอร์ โฮลดิ้งส์ บริษัทที่ให้บริการทางด้านดิจิตอลมีเดีย ที่มีสำนักงานใหญ่อยู่ที่สิงคโปร์และมีเครือข่ายอยู่ในยุโรป, จีน สหรัฐอเมริกา, ออสเตรเลีย, อินโดนีเซีย, มาเลเซีย, ฟิลิปปินส์, สิงคโปร์ และไทย ร่วมสนับสนุนคาแรกเตอร์ไทยอย่าง “ปังปอนด์” ให้ไปแสดงผลงาน แอนิเมชั่นไทยสู่เอเชียแปซิฟิก 

ในเดือน สิงหาคม 2552 ปังปอนด์ได้รับการแต่งตั้งให้เป็น “ยุวทูตวัยใส” เพื่อร่วมรณรงค์ลดการแพร่ระบาดของโรคไข้หวัดใหญ่สายพันธุ์ใหม่ 2009 ไปกับกรุงเทพมหานคร และสำนักงานกองทุนสนับสนุนการสร้างเสริมสุขภาพ (สสส.) เพื่อสร้างสุขอนามัยที่ดีให้แก่คนไทยในระยะยาว
 
## ตัวละคร
### ตัวละครดั้งเดิม
;ปังปอนด์
:เด็กชายผมสามเส้น มีนิสัยซุกซน มองโลกเหมือนกับเป็นสวนสนุก มีเรื่องต้องเล่นมากมาย แต่ความขี้เล่นของเขาบางครั้งไปทำความเดือดร้อนให้คนอื่น

;นินจา
:น้องชายของปังปอนด์ อายุอ่อนกว่าปังปอนด์ 2 ปี จุดเด่นคือมีเส้นผม 2 เส้น ในการตูนชุดไอ้ตัวเล็กระบุว่าชาติก่อนนินจาเป็นเทวดาอยู่บนสวรรค์ แต่เพราะความป่วนของปังปอนด์ได้ทำให้เขาต้องจุติลงมาเกิดเป็นน้องชายของปังปอนด์ในเวลาต่อมา

;ต่าย
:เป็นพ่อของปังปอนด์ อายุ 34 ปี ทำงานเป็นนักเขียนการ์ตูนให้กับบอกอวิติ๊ด

;กุ้ง 
:ภรรยาของต่าย อายุ 30 ปี (ในปังปอนด์ แม่กุ้งจะเป็นผอมสูง 178 ไว้ผมยาว ส่วนในการ์ตูนสามช่องจบ แม่กุ้งจะเป็นผู้หญิงอ้วนไว้ผมหยิก ชอบใส่เสื้อลายจุด)

;มิ้งค์ 
:หลานสาวของต่าย อายุ 11 ปี แต่นับถือพ่อต่ายและแม่กุ้งเหมือนพ่อแม่ตัวเอง

;หูตูบ 
:สุนัขที่ชอบมาเล่นกับปังปอนด์ตอนเด็ก ๆ ปรากฏอยู่ในการ์ตูนชุดไอ้ตัวเล็กระยะแรก ๆ

;บิ๊ก 
:สุนัขพันธุ์บางแก้ว สัตว์เลี้ยงของปังปอนด์ อายุ 2 ขวบ

;หนุมาน
: เป็นตัวละครจากวรรณคดีเรื่อง "รามเกียรติ์" ที่ข้ามมิติมามีบทบาทร่วมกับปังปอนด์และนินจา ปรากฏอยู่ในไอ้ตัวเล็กฉบับหนังสือการ์ตูนบางตอน นอกจากนี้ยังมีการ์ตูนชุดของหนุมานโดยเฉพาะพิมพ์แทรกในหนังสือการ์ตูนชุดไอ้ตัวเล็กด้วย แต่ปัจจุบันได้เลิกตีพิมพ์แล้ว สำหรับในแอนิเมชั่นชุดปังปอนด์ หนุมานได้ปรากฏตัวครั้งแรกใน "ปังปอนด์ ดิ แอนิเมชัน ตอน ตะลุยโลกอนาคต"

### ตัวละครในภาคแอนิเมชัน
;ปังปอนด์
:เด็กชายผมสามเส้น มีนิสัยซุกซน มองโลกเหมือนกับเป็นสวนสนุก มีเรื่องต้องเล่นมากมาย แต่ความขี้เล่นของเขาบางครั้งไปทำความเดือดร้อนให้คนอื่น อายุ 5 ขวบ

;บิ๊ก
:สุนัขพันธุ์บางแก้ว สัตว์เลี้ยงของปังปอนด์ อายุ 2 ขวบ

;แสนดี
:เป็นเพื่อนของปังปอนด์ ชอบทำอาหารและชอบแมว แต่แพ้ขนแมว (ปรากฏครั้งแรกใน ปังปอนด์ เดอะ ซีรีส์)

;เล่ง, หง
:เป็นฝาแฝดพี่น้อง รักศิลปะการต่อสู้แบบจีน (ปรากฏครั้งแรกใน ปังปอนด์ เดอะ ซีรีส์)

;ไทซัน
:เป็นคนที่ชอบใช้กำลัง และกินจุ อายุ 6 ขวบ (ปรากฏครั้งแรกใน ปังปอนด์ เดอะ ซีรีส์)

;ต่าย
:สามีของกุ้ง อายุ 34 ปี ทำงานเป็นนักเขียนการ์ตูนให้กับบอกอวิติ๊ด

;กุ้ง
:ภรรยาของต่าย อายุ 25 ปี (ในปังปอนด์ แม่กุ้งจะมีลักษณะผอม มีส่วนสูงมากถึง 180 ไว้ผมยาว)

;กำแหง
:เป็นพ่อของไทซัน อดีตเคยเป็นนักมวยมาก่อน อายุ 35 (ปรากฏครั้งแรกใน ปังปอนด์ ดิ แอดเวนเจอร์ ตอน ผจญภัยโลกแมลง)
 
;ครูไม้เลี้ยว
:ครูอดีตก่อนโรงเรียนมหาสนุกเดอะสคูลเคยมาก่อน (ในปังปอนด์ ผมยาวที่มีหกเส้น ไว้ผมยาว)

## แอนิเมชันของปังปอนด์ในชุดต่าง ๆ
;ปังปอนด์ ดิ แอนิเมชั่น ตอน ตะลุยโลกอนาคต  (ในรูปแบบ 3 มิติ)
* ปี พ.ศ. 2545 ออกอากาศทางช่อง 3, เข้าฉายในโรงภาพยนตร์ IMAX THEATER
* ปี พ.ศ. 2546 ออกอากาศที่ประเทศฮ่องกง ผ่าน ฮ่องกง เคเบิลทีวี และติด 1 ใน 20 รายการยอดนิยม

;ปังปอนด์ เดอะซีรีส์ (ในรูปแบบ 2 มิติ)
* ปี พ.ศ. 2546 ออกอากาศทางช่อง 3

;ปังปอนด์ ดิ แอดเวนเจอร์ ตอน ผจญโลกแมลง (ในรูปแบบ 3 มิติ) 
* กรกฎาคม พ.ศ. 2547 ออกอากาศทางช่อง 3
* พฤศจิกายน พ.ศ. 2547 ออกอากาศที่ประเทศฮ่องกง ผ่าน ฮ่องกง เคเบิลทีวี

;ปังปอนด์ ดิ แอดเวนเจอร์ ตอน ตะลุยป่าหิมพานต์ (ในรูปแบบ 3 มิติ)
* กันยายน พ.ศ. 2549 ออกอากาศทางช่อง 3

;ปังปอนด์ “ลดโลกร้อน กับ ปังปอนด์” (ในรูปแบบตูนเฉด เป็นทคนิคผสมระหว่าง 2D และ 3D)
* เมษายน พ.ศ. 2551 ออกอากาศทางช่อง 3 ทุกวันเสาร์ 16.00 น.

;ปังปอนด์ ตัวจิ๋ว หัวใจฮีโร่ (ในรูปแบบ 3 มิติ)
* มีนาคม พ.ศ. 2552 ออกอากาศทางช่อง 3 ทุกวันเสาร์ 15.45 – 16.15 น.

;ปังปอนด์จอมป่วน (ในรูปแบบ 2 มิติ)
*กันยายน ปี พ.ศ. 2553 ออกอากาศทางช่อง 3 ทุกวันอาทิตย์ เวลา 08.20-08.50 น.

;ปังปอนด์กับก๊วนชวนสงสัย
*พฤศจิกายน ปี พ.ศ. 2557 ทุกวันอังคาร เวลา 15.30 น. ออกอากาศทางช่อง 3

## การตอบรับ
ปังปอนด์ได้รับรางวัลการ์ตูนแอนิเมชั่นดีเด่น สำหรับเยาวชนจากสำนักงานส่งเสริมเยาวชนแห่งชาติ ประจำปี 2545-2546 และรางวัลผู้ทำคุณประโยชน์ต่อเยาวชนดีเด่น สาขาสื่อมวลชนเพื่อเด็กและเยาวชนที่ป้องกันปัญหาสังคม ประจำปี 2547 จากสำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการ และผู้สูงอายุ กระทรวงพัฒนาสังคมและความมั่นคงของมนุษย์

ปังปอนด์เป็นตัวการ์ตูนไทยชุดแรก ที่ได้รับเลือกลงพิมพ์บนตราไปรษณียากร เนื่องในวันเด็กแห่งชาติ ประจำปี 2546 จากการที่ปังปอนด์ได้รับการแต่งตั้งจากกระทรวงศึกษาธิการ และกระทรวงการต่างประเทศให้ดำรงตำแหน่งเพื่อนยุวทูตความดี ตั้งแต่ปี 2546

ตัวละครปังปอนด์ ยังได้รับความนิยมที่ประเทศจีน และทางรัฐบาลจีนได้เลือกให้ตัวละครดังกล่าวเป็นสัญลักษณ์ของทูตทางวัฒนธรรม

## รางวัลที่ได้รับ
* ปี 2545-2546	การ์ตูนแอนิเมชั่นดีเด่น สำหรับเยาวชนจากสำนักงานส่งเสริมเยาวชนแห่งชาติ
* ปี 2546 – ปัจจุบัน ปังปอนด์ได้รับเลือกเป็น เพื่อนยุวทูตความดี จากกระทรวงศึกษาธิการและกระทรวงการต่างประเทศ
* ปี 2547 บริษัท วิธิตา แอนิเมชั่น จำกัด ได้รับรางวัลผู้ทำคุณประโยชน์ต่อเยาวชนดีเด่น สาขาสื่อมวลชนเพื่อเด็กและเยาวชนที่ป้องกันปัญหาสังคม ประจำปี 2547 จากสำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการ และผู้สูงอายุ กระทรวงพัฒนาสังคมและความมั่นคงของมนุษย์ เนื่องในวันเยาวชนแห่งชาติ
* ปี 2551 ได้รับการแต่งตั้งจากกระทรวงทรัพยากรธรรมชาติและสิ่งแวดล้อมให้ดำรงตำแหน่ง “ยุวทูตลดโลกร้อน” รณรงค์เรื่องปัญหาภาวะโลกร้อนไปสู่เด็ก เยาวชนและครอบครัว
* ปี 2552 ได้รับการแต่งตั้งจากกรุงเทพมหานคร ให้ดำรงตำแหน่งเป็น “ยุวทูตวัยใส” รณรงค์ลดการแพร่ระบาดของโรคไข้หวัดใหญ่สายพันธุ์ใหม่ 2009

;TAM  Prime Minister Award 2005
* การ์ตูนแอนิเมชั่น 3 มิติ ชุด ปังปอนด์ ดิ แอดเวนเจอร์ ตอน ผจญโลกแมลง ได้รับรางวัล Best Animation for television – TV series ประเภท Long Form
* การ์ตูนแอนิเมชั่น 2 มิติ ชุด ปังปอนด์ ดิ แอนิเมชั่น ได้รับรางวัล รองชนะเลิศอันดับ 1 Best Animation for television –TV series ประเภท Long Form

## อ้างอิง

## ดูเพิ่ม
* ปังปอนด์ ดิ แอนิเมชัน ตอน ตะลุยโลกอนาคต
* ปังปอนด์ ตัวจิ๋ว หัวใจฮีโร่ 

## แหล่งข้อมูลอื่น
* เว็บไซต์ทางการของการ์ตูนชุดปังปอนด์
* เว็บไซต์ปังปอนด์ตัวจิ๋ว หัวใจฮีโร่ 
* “ปังปอนด์” แอนิเมชั่นไทย แชร์ตลาดแอนิเมชั่นโลก จากนิตยสาร SMEs Today ฉบับที่ 72 ประจำเดือนตุลาคม 2551


หมวดหมู่:การ์ตูนไทย
หมวดหมู่:หนังสือการ์ตูนไทย
หมวดหมู่:หนังสือการ์ตูนไทยที่ได้รับการดัดแปลงเป็นภาพยนตร์
หมวดหมู่:หนังสือการ์ตูนที่มีฉากในประเทศไทย
หมวดหมู่:หนังสือการ์ตูนที่มีฉากในกรุงเทพมหานคร
หมวดหมู่:การ์ตูนทีวีแอนิเมชันไทย
หมวดหมู่:การ์ตูนทีวีแอนิเมชันที่มีฉากในประเทศไทย
หมวดหมู่:การ์ตูนทีวีแอนิเมชันเกี่ยวกับตระกูล
หมวดหมู่:สุนัขไทยในวัฒนธรรมประชานิยม
หมวดหมู่:แฟรนไชส์สื่อมวลชน
หมวดหมู่:แฟรนไชส์โทรทัศน์
หมวดหมู่:บรรลือสาส์น
หมวดหมู่:หนังสือการ์ตูนที่ตีพิมพ์ในปี พ.ศ. 2532
หมวดหมู่:รายการโทรทัศน์ไทยที่เริ่มออกอากาศตั้งแต่ พ.ศ. 2545